Index - Gazdaság - Emelkedett az olaj ára
2009.07.17. 21:35 Módosítva: 2009.07.17. 22:36
Pénteken több mint másfél dollárral nőtt a kőolaj ára Londonban és New Yorkban. Az északi-tengeri Brent könnyűolaj hordónkénti ára 1,63 dollárral 65,38 dollárra emelkedett. A nyugati féltekén irányadó WTI amerikai olajfajta ára 1,54 dollárral 63,56 dollárra drágult.
A növekedést egyebek között az az amerikai makrogazdasági adat alapozta meg, hogy a vártnál jobban, 3,6 százalékkal nőttek júniusban - az előző hónaphoz képest - a megkezdett lakóingatlan-építések az Egyesült Államokban. A szakértők szerint a közelmúltban kiadott több más amerikai makroadathoz hasonlóan ez is azt jelzi, hogy az amerikai gazdaság kezd kilábalni a recesszióból.
A nyersolaj árát erősítette továbbá, hogy újrakezdődtek a tiltakozó megmozdulások az OPEC-tag Iránban, illetve az, hogy trópusi vihar van kialakulóban az Atlanti-óceánon, de egyelőre bizonytalan, hogy merre veszi útját.